Izvor: N1

Osim što je plan izgradnje prve linije metroa dostupan javnosti i struci do 6. marta, nije poznato kada će tačno početi izgradnja, ko je partner i pod kojim uslovima, a ne zna se ni stav gradske vlasti prema do sada iznetim kritikama. Gradski urbanista Marko Stojčić nije želeo da komentariše tu temu za našu televiziju, a deo stručne javnosti poručuje da je ceo projekat besmislen.

Voz isuviše tiho ulazi u stanicu, iako se metro čeka decenijama. Umesto glasnih odgovora na sva pitanja budućih putnika, za sada znamo samo da je u planu da se Makiš i Mirijevo spoje šinama, preko Beograda na vodi. Deo stručne javnosti poručuje gotovo sve je u tom projektu pogrešno i besmisleno, jer inženjeri crtaju kako politika diktira.

"Dobra stvar s tim projektom je što od toga nema ništa i mislim da je to jedna najobičnija izborna manipulacija. I ja ga komentarišem samo zato što je to etika profesionalna, ali je to najobičnije inženjersko prostituisanje", smatra arhitekta Dragoljub Bakić.

Između ostalog, plan zaobilazi najgušća naselja, 50 odsto trase prve linije prolazi kroz neurbanizovana područja, produžava se trajanje putovanja, a kombinovanje metroa sa ostalim vidovima saobraćaja je onemogućeno.

Kog datuma startuje kopanje, jesu li partneri Francuzi, Kinezi ili neko treći, pod kojim uslovima se zadužujemo, hoće li se na trenutno ucrtanoj prvoj trasi nešto promeniti. Iako je nekoliko puta gradski urbanista metro najavio kao najvažniji zadatak gradske vlasti, Marko Stojčić je našoj ekipi danas objasnio da pitanjima na tu temu, kako je rekao, ne treba kvariti događaj posvećen linijskom parku - zbog linija metroa, za našu kameru nije bilo mesta.

Vlast u Beogradu obećala je ranije da će izgradnja prve metro linije početi do kraja 2020.

"Nema ništa s tim, oni bi trebalo da ulože pola milijarde da bi napravili prvih četiri i po kilometra koji prolaze kroz kukuruze... Ko će pametan da uloži toliki novac za metro gde nema žive duše", dodao je Bakić.

Plan trase prve linije metroa na javnom uvidu je još osam dana. Hoće li, posle toga, mašinovođe postati glasnije i jasnije.